# John Hammersley

John Hammersley (Helensburgh, 21 de març de 1920 - Oxford, 2 de maig de 2004) va ser un matemàtic i estadístic britànic.

## Vida i obra

Tot i haver nascut a Escòcia el 1920, la família es va traslladar el 1925 a Londres, on el seu pare era executiu d'una empresa siderúrgica nord-americana. Va ser escolaritzat a diferents escoles del Regne Unit fins que el 1939 va ingressar a l'Emmanuel College de la universitat de Cambridge. L'any següent, a causa de la Segona Guerra Mundial, va interrompre els estudis per a fer el servei militar a la Royal Artillery, essent destinat finalment a les instal·lacions de defensa aèria de Lydstep on va desenvolupar nous mètodes de predicció de trajectòries d'avions i de bombes aèries i en el qual es va llicenciar amb el grau de major. Acabada la guerra, va retornar a la universitat de Cambridge, en la qual es va graduar el 1948.
El 1948 va ser nomenat assistent de recerca a la universitat d'Oxford en la qual va romandre fins al 1955, quan va ser nomenat oficial de recerca de l'Establiment de recerca atòmica de Harwell. El 1959 va retornar a Oxford com oficial de recerca de l'institut d'economia i estadística i on va romandre fins a la seva jubilació el 1987. Durant molts anys, va mantenir una estreta col·laboració estival amb Jerzy Neyman de la universitat de Califòrnia a Berkeley.
Hammersley va publicar més de 140 obres científiques entre articles, monografies i llibres, entre les quals destaca la seva monografia Monte Carlo Methods (1964) que es va convertir en el llibre de text estàndard sobre el mètode de Montecarlo durant molts anys i reeditat en nombroses ocasions. Hammersley va ser un dels primers matemàtics en desafiar la tradicional separació entre matemàtiques pures i matemàtiques aplicades. És recordat pels seus treballs en teoria de la percolació, en procesos estocàstics sub-additius i en camins auto-evitants i el problema del monòmer-dímer, a més, de en el mètode de Montecarlo, com ja s'ha dit abans.

## Referències

* ↑ Grimmett i Welsh, 2007, p. 166.
* ↑ Grimmett i Welsh, 2007, p. 167.
* ↑ Grimmett i Welsh, 2007, p. 169.
* ↑ Grimmett i Welsh, 2007, p. 170.
* ↑ Kendall, 1990, p. 3.
* ↑ Grimmett i Welsh, 2007, p. Supplement.
* ↑ Bahcall, 2019, p. 170.
* ↑ Grimmett i Welsh, 2009, p. 1125.

## Bibliografia

* Bahcall, Safi. Loonshots (en anglès). St. Martin's Publishing Group, 2019. ISBN 9781250185976.
* Grimmett, Geoffrey; Welsh, Dominic «John Michael Hammersley. 21 March 1920 - 2 May 2004» (en anglès). Biographical Memoirs of Fellows of the Royal Society, Vol. 53, 2007, pàg. 163-183. DOI: 10.1098/rsbm.2007.0001. ISSN: 0080-4606.
* Grimmett, Geoffrey; Welsh, Dominic «John Michael Hammersley, FRS, 1920–2004» (en anglès). Bulletin of the London Mathematical Society, Vol. 41, Num. 6, 2009, pàg. 1125-1143. DOI: 10.1112/blms/bdp082. ISSN: 0024-6093.
* Kendall, David. «Speech Proposing the Toast to John Hammersley». A: G.R. Grimmett, D.J.A. Welsh (eds.). Disorder in Physical Systems (en anglès). Clarendon Press, 1990, p. 1-3. ISBN 9780198532156.

## Enllaços externs

* O'Connor, John J.; Robertson, Edmund F. «John Hammersley» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Grimmett, Geoffrey R. «Hammersley, John Michael». Oxford Dictionary of National Biography, 2009. [Consulta: 27 gener 2023]. (anglès)
* Macho, M. «El problema del sofá». Euskal Herriko Unibertsitatea, 2012. [Consulta: 27 gener 2023]. (anglès)
* «70 Years of Percolation». Statistical Lab - University of Cambridge, 2023. [Consulta: 27 gener 2023]. (anglès)